《游仙华山》
宋代·方凤

仙华矗万仞，我乃庐其东。
日夕与山对，今兹踏玲珑。
起左信奔鹿，当前任啼狨。
大啸崖石裂，一览天宇空。
苍松饱风雨，绝壁挂老龙。
樵斧不得睨，抚根憩吾躬。
邈哉轩辕氏，问道由崆峒。
龙髯一以远，千载悲遗弓。
犹传少女灵，炼玉于焉宫。
山林重帝胄，香火明民衷。
我来重怀古，揽涕临西风。
何当刺飞流，一洗磊磈胸。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。